b'\n_START_ARTICLE_\nRimantas Lau\xc5\xbeackas\n_START_SECTION_\nBiografija\n_START_PARAGRAPH_\n1973 m. baig\xc4\x97 Kauno politechnikos institut\xc4\x85. 1998 m. habilituotas socialini\xc5\xb3 moksl\xc5\xb3 daktaras._NEWLINE_1973-1992 m. Kauno politechnikos instituto (nuo 1990 m. Kauno technologijos universitetas) d\xc4\x97stytojas, 1988-1991 m. Pedagogikos ir estetinio lavinimo katedros ved\xc4\x97jas, 1991\xe2\x80\x931992 m. socialini\xc5\xb3 ir humanitarini\xc5\xb3 moksl\xc5\xb3 instituto direktorius. Nuo 1994 m. Vytauto Did\xc5\xbeiojo universiteto d\xc4\x97stytojas, Profesinio rengimo studij\xc5\xb3 centro vadovas, 1997-2006 m. socialini\xc5\xb3 moksl\xc5\xb3 fakulteto dekanas, nuo 2006 m. studij\xc5\xb3 prorektorius, Senato narys. Nuo 1999 m. profesorius. 1992\xe2\x80\x931993 m. Mokslo, studij\xc5\xb3 ir technologij\xc5\xb3 tarnybos prie Lietuvos Respublikos vyriausyb\xc4\x97s Studij\xc5\xb3 skyriaus ved\xc4\x97jas. Nuo 1998 m. \xc5\xbeurnalo \xe2\x80\x9eProfesinis rengimas: tyrimai ir realijos\xe2\x80\x9c vyr. redaktorius.\n_START_SECTION_\nMokslin\xc4\x97 veikla\n_START_PARAGRAPH_\nMokslin\xc4\x97s veiklos kryptys: darbo rinkos, profesij\xc5\xb3, kvalifikacij\xc5\xb3, profesinio rengimo tyrimai, profesinio rengimo vadyba ir standartizavimas, kvalifikacij\xc5\xb3 sistemos, profesijos mokytoj\xc5\xb3 rengimas. Vytauto Did\xc5\xbeiojo universitete pad\xc4\x97jo metodologinius profesinio rengimo pamatus, i\xc5\xa1vyst\xc4\x97 profesin\xc4\x97s edukologijos krypt\xc4\xaf. Jo ind\xc4\x97lis labai svarbus kuriant ir tobulinant Lietuvos profesinio rengimo ir auk\xc5\xa1tojo mokslo sistemas. Profesorius aktyviai dalyvavo kuriant Lietuvos kvlaifikacij\xc5\xb3 sistem\xc4\x85, rengiant Lietuvos kvalifikacij\xc5\xb3 sandar\xc4\x85, atnaujinant profesinio mokymo \xc4\xafstatym\xc4\x85, pedagog\xc5\xb3 rengimo, auk\xc5\xa1tojo mokslo kvalifikacinius bei pa\xc5\xbeangumo vertinimo rekomendacinius nuostatus, profesinio mokymo \xe2\x80\x9eBalt\xc4\x85j\xc4\x85 knyg\xc4\x85\xe2\x80\x9c ir kitus svarbius dokumentus. Jis taip pat buvo keli\xc5\xb3 mokslini\xc5\xb3 \xc5\xbeurnal\xc5\xb3 redkolegij\xc5\xb3 narys.'